Document ID: 32007R0981

ΚΑΝΟΝΙΣΜΌΣ (ΕΚ) αριθ. 981/2007 ΤΗΣ ΕΠΙΤΡΟΠΉΣ
της 21ης Αυγούστου 2007
για τροποποίηση του κανονισμού (ΕΚ) αριθ. 1489/2006 σχετικά με τον καθορισμό των επιτοκίων που θα εφαρμοστούν για τον υπολογισμό των δαπανών χρηματοδότησης των παρεμβάσεων που συνίστανται σε αγορά, αποθεματοποίηση και διάθεση των αποθεμάτων, για το λογιστικό έτος 2007 του ΕΓΤΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1883/78 του Συμβουλίου, της 2ας Αυγούστου 1978, περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), και ιδίως το άρθρο 5,
Εκτιμώντας τα ακόλουθα:
(1)
Το άρθρο 1 του κανονισμού (ΕΚ) αριθ. 1489/2006 της Επιτροπής (2) καθορίζει, για το λογιστικό έτος 2007 του ΕΓΤΕ, τα επιτόκια που εφαρμόζονται για τον υπολογισμό των δαπανών χρηματοδότησης των παρεμβάσεων που συνίστανται σε αγορά, αποθεματοποίηση και διάθεση των αποθεμάτων.
(2)
Το άρθρο 5 του κανονισμού (ΕΟΚ) αριθ. 1883/78 τροποποιήθηκε με τον κανονισμό (ΕΚ) αριθ. 734/2007 για να ληφθεί υπόψη το γεγονός ότι σε ορισμένα κράτη μέλη η χρηματοδότηση των παρεμβάσεων αυτών είναι δυνατή μόνο με επιτόκια αισθητά υψηλότερα από το ενιαίο επιτόκιο. Συνεπώς προβλέφθηκε, κατά παρέκκλιση για τα οικονομικά έτη 2007 και 2008, ότι όταν το μέσο επιτόκιο που βαρύνει ένα κράτος μέλος, στη διάρκεια του τρίτου μήνα μετά την περίοδο αναφοράς η οποία χρησιμοποιείται για τον καθορισμό του ενιαίου επιτοκίου από την Επιτροπή, υπερβαίνει το διπλάσιο του ενιαίου επιτοκίου, η Επιτροπή μπορεί, στο πλαίσιο της χρηματοδότησης των δαπανών για τόκους που βαρύνουν το συγκεκριμένο κράτος μέλος, να καλύπτει το ποσό που αντιστοιχεί στο επιτόκιο το οποίο βαρύνει το εν λόγω κράτος μέλος μείον το ενιαίο επιτόκιο. Επιπλέον προβλέφθηκε ότι το μέτρο αυτό εφαρμόζεται για τις δαπάνες που πραγματοποιούν τα κράτη μέλη από την 1η Οκτωβρίου 2006.
(3)
Με βάση τις κοινοποιήσεις που έλαβε η Επιτροπή από τα κράτη μέλη στο πλαίσιο του τρίτου μήνα μετά την περίοδο αναφοράς που χρησιμοποιείται για τον καθορισμό του ενιαίου επιτοκίου για το λογιστικό έτος 2007, διαπιστώνεται ότι το νέο αυτό μέτρο αφορά ένα κράτος μέλος. Συνεπώς κρίνεται σκόπιμο να καθοριστεί το ειδικό επιτόκιο σχετικά με το συγκεκριμένο κράτος μέλος για το λογιστικό έτος 2007.
(4)
Συνεπώς πρέπει να τροποποιηθεί αναλόγως ο κανονισμός (ΕΚ) αριθ. 1489/2006.
(5)
Δεδομένου ότι ο κανονισμός (ΕΚ) αριθ. 734/2007 εφαρμόζεται από την 1η Οκτωβρίου 2006, κρίνεται σκόπιμο να προβλεφθεί ότι ο παρών κανονισμός εφαρμόζεται επίσης από την ίδια ημερομηνία.
(6)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής των γεωργικών ταμείων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΚ) αριθ. 1489/2006 προστίθεται το ακόλουθο στοιχείο:
«η)
4,8 % για το ειδικό επιτόκιο που εφαρμόζεται στην Ουγγαρία.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2006.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Αυγούστου 2007.

Labels: 19
3
6
18
15